ווק (אידאולוגיה)

ווק (באנגלית Woke) הוא מונח שמקורו בתרבות האפרו-אמריקאית בראשית המאה ה-20, ופירושו מודעות ומעורבות פוליטית המקדמת אנטי-גזענות. השם באנגלית נגזר מהמילה "ערות". בראשית המאה ה-21 התרחב המונח לזכויות מיעוטים חברתיים אחרים ולצדק חברתי. משנת 2020 התפשט השימוש בו בארצות הברית ככינוי מזלזל בפי שמרנים כלפי רעיונות פרוגרסיביים.

מקור הביטוי

הביטוי “Stay woke” נמצא בשימוש בקרב אפרו-אמריקאים מאז שנות ה-20 של המאה ה-20, והוא נועד להגביר את המודעות של הקהילה השחורה לאפליה גזעית ולנושאים חברתיים ופוליטיים נוספים. בין האמנים שעשו שימוש בביטוי זה נמנים לדבלי ואריקה באדו.

הפעיל החברתי מג'מייקה מרקוס גארבי היה בין הראשונים שהקביל בשנת 1923 בין ערנות למודעות פוליטית, כאשר כתב באחד מחיבוריו: "התעוררי אתיופיה! התעוררי אפריקה! נעבוד יחדיו לקראת המטרה המפוארת של אומה אחת חופשית, משוחררת ואדירה. תנו לאפריקה להיות כוכב זוהר בקרב משפחת העמים".

בשנת 1971 הוצג בפרובידנס מחזה על חייו של גארבי, ובו גיבור המחזה אומר: "ישנתי כל חיי, ועכשיו גארבי העיר אותי (Woke me up), ואני אשאר ער (Woke). ואני אעזור לו להעיר אנשים שחורים אחרים." זהו השימוש המוקדם ביותר בביטוי במובנו הנוכחי.

התפתחות הביטוי

מאז תחילת שנות ה-2000 זכה המונח לפופולריות באינטרנט, ונועד לסמן הזדהות עם מאבקים הקשורים לצדק חברתי, בהם זכויות להט"ב והפגנות המחאה של תנועת Black Lives Matter.

בין המשתמשים בביטוי אין הגדרה אחת מוסכמת למונח, אך לרוב הוא קשור לפוליטיקה שמאלנית ומבטא תמיכה בעמדות ליברליות וברעיונות פרוגרסיביים, בהם צדק חברתי ותאוריה ביקורתית של גזע.

בעקבות  בפרגוסון, מיזורי, ב-9 באוגוסט 2014, החלו פעולות מחאה שבהן בלטה תנועת Black Lives Matter, ונעשה בהן שימוש רב בביטוי "stay woke" כדרך להגביר את המודעות הציבורית לאלימות משטרתית כלפי שחורים. הביטוי המקוצר woke החל מאז לצבור פופולריות ברשתות החברתיות כסממן לזיהוי פוליטי, וכן נעשה בו שימוש רב בהאשטאגים ובממים.

השימוש במונח גבר לאחר בחירתו של דונלד טראמפ לנשיא ארצות הברית בשנת 2016. במאמר מאת פרי בייקון ג'וניור הוא קיבץ הנחות יסוד רבות המהוות חלק מאידאולוגיית ה-woke, או מודעות לעוולות חברתיות בארצות הברית. על פי בייקור ג'וניור, ארצות הברית מעולם לא הייתה דמוקרטיה אמיתית, קיימת בה גזענות ממסדית כלפי שחורים ואנשים בעלי צבע, אמריקאים לבנים זוכים בה לפריווילגיה חברתית, צריך לשלם פיצויים לאפרו-אמריקאים על שנים של עבדות בארצות הברית ואפליה, הפערים בין קבוצות גזעיות בארצות הברית מעידים על קיומה של אפליה ממסדית, רשויות אכיפת החוק בארצות הברית פוגעות בשחורים ויש לבצע בהן רפורמות מעמיקות, נשים סובלות מאפליה מינית ממוסדת, יש לאנשים זכות לכל זהות מגדרית שהיא, הקפיטליזם האמריקאי פגום, ובחירתו של דונלד טראמפ לנשיא ארצות הברית משקפת את הדעות הקדומות הרווחות בקרב האוכלוסייה בארצות הברית.

המונח Woke הפך למזוהה עם רבים מבני דור המילניום ודור ה-Z. הוא הופיע במאי 2016 באתר החדשות של MTV כאחת מעשר מילים שבני נוער "צריכים לדעת ב-2016". בשנת 2017 המונח התווסף למילון האנגלי של אוקספורד. בשנת 2018 הוא הוזכר באתר החדשות "מאקו" ברשימת "מילים שאתם צריכים להתחיל להגיד" הכוללת מונחים אינטרנטיים המשתלבים בהדרגה בדיבור היום-יומי.

משנת 2019 ואילך נעשה שימוש רב בביטוי גם מחוץ לארצות הברית, בין השאר באוסטרליה, הונגריה, הממלכה המאוחדת, יפן, ניו זילנד, צרפת, קנדה, שוודיה ושווייץ.

ביקורת

שימוש בביטוי ככינוי גנאי בידי אנשי ימין 

החל משנת 2020 החלו פעילי ימין פוליטי בארצות הברית ובמדינות נוספות להשתמש בביטוי woke כביטוי פוגעני, המבטא זלזול כלפי רעיונות פרוגרסיביים.

לעיתים קרובות מאשימים אנשי ימין בארצות הברית את פעילי המפלגה הדמוקרטית בשימוש בתרבות הביטול כדי לפגוע במי שאינו מספיק "ווק".

בשנת 2022 העביר רון דה-סנטיס, מושל פלורידה, חוק במדינה המכונה "Stop WOKE Act" שנועד, לדבריו, להדוף "אינדוקטרינציית ווק ותאוריה ביקורתית של גזע".

המונח הפך גם לכינויי גנאי בשיח הפוליטי בישראל. בשנת 2023, בפגישה בין שר התפוצות עמיחי שיקלי לקבוצת חברי קונגרס יהודים מהמפלגה הדמוקרטית, שהתקיימה בוושינגטון, שיקלי השתמש בביטוי "Woke" כמקבילה ל-"סמולני", כינוי הגנאי לשמאל פוליטי ועורר בשל כך ביקורת חריפה.

ווק וקפיטליזם 
לאור הפופולריות של אידאולוגיית ווק בקרב דור ה-Y ודור ה-Z, מספר חברות ותאגידים פרסמו הצהרות תמיכה פומבית בזכויות האדם, בהן זכויות האישה וזכויות להט"ב. אולם, פרשנים פוליטיים מימין ומשמאל הביעו ביקורת על מהלכים מסוג זה וכינו אותם בביקורת "קפיטליזם ווק" () או "ווקווש" (Wokewash; בדומה לביטויים גרינווש או פינקווש). כמו כן, מתנגדי ווק מימין טענו שאימוץ אידאולוגיית ווק על ידי חברות ותאגידים עלולה להוביל להפסדים כספיים, ובהקשר זה טבעו את הסיסמה "תהיו ווק, פשטו רגל" ().

לדוגמה, באפריל 2023 מותג הבירה "באד לייט" שיתף פעולה עם משפיענית הרשת הטרנסג'נדרית דילן מולבני (), ובתגובה שמרנים רבים הכריזו על חרם צרכנים נגד המותג.

ראו גם
 Black Lives Matter
 פרוגרסיביזם
 מלחמת תרבות

קישורים חיצוניים

הערות שוליים

אידאולוגיות
חשיבה ביקורתית